Φέρντιναντ φον Σίραχ

Ο Φέρντιναντ  Μπένεντικτ φον Σίραχ () (γεννημένος στις 12 Μαΐου 1964) είναι Γερμανός δικηγόρος και συγγραφέας. Τα βιβλία του, τα οποία έχουν μεταφραστεί σε περισσότερες από 35 γλώσσες, έχουν πουλήσει εκατομμύρια αντίτυπα παγκοσμίως και τον έχουν καταστήσει έναν από τους πιο επιτυχημένους συγγραφείς της σύγχρονης γερμανικής λογοτεχνίας.  

 Βιογραφικά στοιχεία 
Ο Φέρντιναντ φον Σίραχ γεννήθηκε το 1964 στο Μόναχο και ήταν γόνος της αριστοκρατικής σορβικής (δυτικής σλαβικής) οικογένειας φον Σίραχ, ο πατέρας του ήταν επιχειρηματίας από το Μόναχο. Ο παππούς του ήταν ο ηγέτης της Νεολαίας Χίτλερ και Γκαουλάιτερ της Βιέννης Μπάλντουρ φον Σίραχ - ο οποίος καταδικάστηκε μετά τον Β'ΠΠ στις Δίκες της Νυρεμβέργης σε 20 χρόνια φυλάκισης για εγκλήματα κατά της ανθρωπότητας - και η γιαγιά του η Ενριέτ φον Σίραχ, κόρη του προσωπικού φωτογράφου και φίλου του Χίτλερ, Χάινριχ Χόφμαν. Η Αμερικανίδα γιαγιά του ήταν απόγονος των Αμερικανών πολιτικών από τη Νότια Καρολίνα Χένρι Μίντλετον και Τζον Πάρκερ. Η μητέρα του Έλκε ήταν κόρη του Ερνστ Φέντριχ, ο οποίος είχε εργαστεί για τον Χάινριχ Χίμλερ, και της Γκρετλ Κιεν, κόρης βιομήχανου και μέλους του κοινοβουλίου της ναζιστικής Γερμανίας.

Μεγάλωσε στο Μόναχο και το Τρόσινγκεν και από την ηλικία των δέκα ετών μέχρι την ενηλικίωσή του φοίτησε στο Ιησουιτικό Κολλέγιο του Αγίου Βλασίου. Σπούδασε νομική στη Βόννη και ολοκλήρωσε την άσκησή του στην Κολωνία. Το 1994 εγκαταστάθηκε στο Βερολίνο και εργάσθηκε ως δικηγόρος με εξειδίκευση στο ποινικό δίκαιο.

Ελάχιστα είναι γνωστά για την ιδιωτική του ζωή. Σε συνέντευξή του σε εφημερίδα ο φον Σίραχ εξήγησε ότι δεν θέλει να κάνει καμία δήλωση επί του θέματος.

Ο φον Σίραχ αναφέρθηκε στο βαρύ ναζιστικό περιβάλλον της οικογένειάς του και στη σχέση του με τον παππού του Μπάλντουρ σε μια δημοσίευση στο Der Spiegel. Σχετικά με τη γιαγιά του, Ενριέτ φον Σίραχ, είπε: «Το γεγονός ότι η γιαγιά μου, ακόμη και μετά τον πόλεμο, μετά τις εικόνες της απελευθέρωσης του Άουσβιτς, διεκδίκησε τα έργα τέχνης που είχαν κλαπεί από τις αρχές και προέρχονταν από εβραϊκές οικογένειες, με γεμίζει ντροπή και θυμό. Αυτή είναι η δεύτερη ενοχή μου, μια επανάληψη του φρικτού εγκλήματος, μια επαναλαμβανόμενη κλοπή.»  Με τη βοήθεια του Γερμανικού Κέντρου για τις Απώλειες Πολιτιστικής Κληρονομιάς, χρηματοδότησε μια μελέτη για τα αντικείμενα τέχνης των παππούδων του, η οποία δημοσιεύθηκε τον Απρίλιο του 2019.

 Δικηγορική καριέρα 
Ο Σίραχ θεωρείται εξέχων δικηγόρος και υπερασπίστηκε, μεταξύ άλλων, τον κατάσκοπο Νόρμπερτ Γιούρετζκο ο οποίος κατηγορήθηκε από την Ομοσπονδιακής Υπηρεσίας Πληροφοριών για δημοσίευση κρατικών μυστικών, και αργότερα, στη δίκη των φρουρών του Τείχους του Βερολίνου, εκπροσώπησε τον Γκίντερ Σαμπόφσκι, ο οποίος κατηγορήθηκε για δολοφονίες Ανατολικογερμανών που προσπάθησαν να διαφύγουν από τη ΛΔΓ.

Το 2008, προσέλκυσε την προσοχή σε σχέση με την προκαταρκτική έρευνα για την «Υπόθεση Φορολογίας του Λιχτενστάιν», στην οποία υπέβαλε κατηγορίες κατά της Γερμανικής Υπηρεσίας Πληροφοριών. Εκπροσώπησε την οικογένεια του εκλιπόντος ηθοποιού Κλάους Κίνσκι, όταν τα Κρατικά Αρχεία του Βερολίνου δημοσίευσαν τα ιατρικά αρχεία του Κίνσκι.

Τον Φεβρουάριο του 2010, όταν το σκάνδαλο  σεξουαλικής κακοποίησης στη Ρωμαιοκαθολική Εκκλησία στη Γερμανία έγινε δημόσιο θέμα, σε άρθρο στο Der Spiegel δημοσίευσε περιπτώσεις σεξουαλικής κακοποίησης από τις εμπειρίες του στο κολέγιο και οικοτροφείο που φοίτησε.

 Λογοτεχνικό έργο 
Ο Φέρντιναντ φον Σίραχ δημοσίευσε τα πρώτα του διηγήματα το 2009, σε ηλικία 45 ετών. Σύντομα έγινε ένας από τους διεθνώς αναγνωρισμένους συγγραφείς της Γερμανίας. Τα βιβλία του έγιναν μπεστ σέλερ και εκδίδονται σε περισσότερες από 40 χώρες. Ο συνολικός αριθμός βιβλίων του που πωλήθηκαν έως το 2022 ήταν δέκα εκατομμύρια. Πολλά διηγήματα και μυθιστορήματά του βασίζονται σε υποθέσεις από το δικηγορικό του γραφείο. Πολλά βιβλία του έχουν διασκευασθεί σε κινηματογραφικές ταινίες και τηλεοπτικές σειρές. Τα θεατρικά του έργα παίζονται σε πολλές χώρες. 

Η συλλογή διηγημάτων Εγκλήματα (2009) - όλα βασισμένα σε υποθέσεις από τα αρχεία του - παρέμεινε στην κορυφή μπεστ σέλερ του περιοδικού Der Spiegel για 54 εβδομάδες.

Η Υπόθεση Κολίνι (2011) παρουσιάζεται ως αληθινό ντοκουμέντο που αναφέρεται στη δολοφονία του βιομηχάνου Χανς Μέγιερ, πρώην αξιωματικού των Ναζί. Η έμφαση δίνεται στις διαδικαστικές δυσκολίες που αντιμετώπισε αυτή η δίκη, η οποία δεν έγινε ποτέ, καθώς ο κατηγορούμενος αυτοκτόνησε. Κύριο θέμα είναι οι επιεικείς αποφάσεις κατά των Ναζί δραστών στη μεταπολεμική περίοδο, καθώς και το πρόβλημα της παραγραφής της συνενοχής σε υποθέσεις δολοφονίας.

Το Ταμπού, που εκδόθηκε το 2013, είναι αστυνομικό μυθιστόρημα. Το θεατρικό έργο του 2020 Θεός αναφέρεται στο θέμα της ευθανασίας.

Το θεατρικό έργο του 2015 Τρόμος έχει υπόθεση μια αεροπειρατεία, κατά την οποία οι τρομοκράτες αεροπειρατές δίνουν στον πιλότο εντολή να πέσει πάνω σε κατάμεστο γήπεδο του Μονάχου, όπου 70.000 φίλαθλοι παρακολουθούν τον αγώνα Γερμανίας - Αγγλίας. Ενάντια στις εντολές των ανωτέρων του, ένας πιλότος μαχητικού που ακολουθεί το αεροπλάνο, το καταρρίπτει προκαλώντας τον θάνατο των 164 επιβατών. Στην επακόλουθη δίκη του πιλότου, εξετάζεται  το δικαίωμα κάποιου να σκοτώσει λίγους για να σωθούν οι πολλοί. Στην ακροαματική διαδικασία, ο εισαγγελέας  και ο συνήγορος υπεράσπισης του κατηγορουμένου εκφράζουν τις απόψεις τους και στο τέλος το κοινό καλείται να κρίνει την πράξη του πιλότου.  

 Επιλογή έργων 

 2009: Verbrechen (Εγκλήματα), στα ελληνικά με τον τίτλο Έγκλημα, σε μετάφραση Γιώργου Δεπάστα, εκδ. Νεφέλη, 2014 
 2010: Schuld ( Ενοχές) 
 2011: Der Fall Collini (Η Υπόθεση Κολίνι ) 
 2012: Carl Tohrbergs Weihnachten (Τα Χριστούγεννα του Καρλ Τόρμπεργκ)
 2013: Tabu (Ταμπού) μυθιστόρημα
 2014: Die Würde ist antastbar (Η αξιοπρέπεια είναι απαραβίαστη)
 2015: Terror (Τρόμος), δικαστικό θρίλερ, στα ελληνικά με τον τίτλο Στον αστερισμό του τρόμου, μετάφραση Ευαγγελία Νάνου, εκδ. Ηριδανός, 2017 
 2017: Die Herzlichkeit der Vernunft, με τον Αλεξάντερ Κλούγκε (Η εγκαρδιότητα της λογικής)
 2018: Strafe (Τιμωρία) συλλογή δώδεκα διηγημάτων
 2019: Kaffee und Zigaretten (Καφές και Τσιγάρα)
 2020: Gott (Θεός), θεατρικό έργο, ελληνική μετάφραση Ευαγγελία Νάνου, εκδ. Ηριδανός, 2024
 Παραπομπές 

Κατηγορία:Γερμανοί θεατρικοί συγγραφείς
Κατηγορία:Γερμανοί μυθιστοριογράφοι
Κατηγορία:Γερμανοί διηγηματογράφοι